I. INDLEDNING

I denne meddelelse præsenteres den vigtigste udvikling siden december 2020 med hensyn til visumgensidighed med USA. Der følges op på det politiske tilsagn, der blev givet i den seneste meddelelse, hvori Kommissionen forpligtede sig til at holde Europa-Parlamentet og Rådet underrettet ved at aflægge rapport om den videre udvikling på dette område senest i december 2021.

Gensidighed med hensyn til visumfritagelse er et princip i EU's fælles visumpolitik og et mål, som Unionen bør forfølge proaktivt i sine forbindelser med tredjelande, idet dette bidrager til at gøre Unionens eksterne forbindelser mere troværdige og konsekvente.

Dette princip betyder, at EU, når der træffes afgørelse om at ophæve visumpligten for statsborgere fra et tredjeland, tager hensyn til, hvorvidt det pågældende tredjeland gensidigt indrømmer visumfritagelse for statsborgere fra alle medlemsstater.

I 2014 modtog Kommissionen meddelelse om fem tilfælde af manglende gensidighed fra fem medlemsstater: Bulgarien, Kroatien, Cypern, Polen og Rumænien. Meddelelserne vedrørte Canada, USA, Australien, Brunei og Japan.

Den 12. april 2016 offentliggjorde Kommissionen en meddelelse om status og de mulige veje frem med hensyn til situationen med manglende gensidighed på visumområdet i forhold til visse tredjelande . I meddelelsen blev det påpeget, at der med aktiv støtte fra Kommissionen var blevet fundet en løsning på langt de fleste af de meddelte tilfælde af manglende gensidighed på visumområdet i forhold til tredjelande . På tidspunktet for vedtagelsen af denne meddelelse er der et problem med manglende gensidighed med USA, da bulgarske, cypriotiske og rumænske statsborgere stadig skal være i besiddelse af et visum, når de rejser til USA.

I meddelelsen fra april 2016 foretog Kommissionen en vurdering af konsekvenserne og virkningerne af suspensionen af visumfritagelse for EU's borgere og erhvervsliv samt for statsborgere fra de pågældende tredjelande og opfordrede Europa-Parlamentet og Rådet til at drøfte den mest hensigtsmæssige vej frem. Kommissionen fremlagde efterfølgende syv opfølgende meddelelser i juli og december 2016, i maj og december 2017, i december 2018 og i marts og december 2020, som indeholdt en oversigt over Kommissionens opsøgende arbejde og den relevante udvikling såvel som en vurdering af konsekvenserne af en potentiel suspension. Kommissionen fastlagde i den seneste meddelelse også sin holdning som følge af Europa-Parlamentets beslutning af 22. oktober 2020 om Kommissionens forpligtelser for så vidt angår visumgensidighed i forbindelse med opfordringen i nævnte beslutning til Kommissionen om at vedtage en delegeret retsakt i henhold til artikel 7 i forordning (EU) 2018/1806 og rapporterede om de opnåede fremskridt. Europa-Parlamentet indbragte ikke desto mindre Kommissionen for EU-Domstolen ved at anlægge et passivitetssøgsmål i henhold til artikel 265 i TEUF den 4. marts 2021, og sagen verserer.

II. DEN SENESTE UDVIKLING

1.Oversigt over kontakterne og opfølgningen herpå

Siden den seneste meddelelse er spørgsmålet om visumgensidighed blevet behandlet på alle relevante møder og videokonferencer mellem Unionen og USA. Det var især på dagsordenen for de regelmæssige møder mellem ministre for retlige og indre anliggender fra EU og USA, der blev afholdt den 21.-22. juni 2021 og den 16. december 2021. Det blev også drøftet på møder mellem højtstående embedsmænd på området retlige og indre anliggender fra EU og USA, der blev afholdt den 14.-15. april 2021 og den 20. september 2021, og på trepartsmøderne mellem Kommissionen, USA og de berørte medlemsstater den 9.-10. juni 2021 og den 8. december 2021.

Kontakter på højt plan: Det stærke politiske engagement med den nye amerikanske regering blev intensiveret. Kommissær med ansvar for indre anliggender, Ylva Johansson, benyttede sit første videokonferencemøde med den dengang nyudnævnte minister for Department of Homeland Security, Alejandro Mayorkas, den 23. februar 2021 til at understrege betydningen af at opnå fuld gensidighed med hensyn til visumfritagelse og af at arbejde tæt sammen for at opnå fremskridt hen imod dette mål.

Efter dette møde afholdt kommissær Ylva Johansson i februar og marts 2021 en række møder med ministrene fra de fire berørte medlemsstater (relevante udenrigs- og/eller indenrigsministre) for at drøfte en vej frem mod fuld visumgensidighed med USA. På de respektive møder gentog ministrene deres overordnede tilsagn om at arbejde sammen i en konstruktiv og positiv ånd i tæt samarbejde med Kommissionen og USA for at opnå fuld visumgensidighed så hurtigt som muligt.

Betydningen af spørgsmålet om visumfrie rejser blev fremhævet på højeste politiske plan på det første topmøde mellem EU og USA under den nye amerikanske regering, der fandt sted den 15. juni 2021 med deltagelse af USA nye præsident, Joe Biden, formanden for Det Europæiske Råd, Charles Michel, og formanden for Europa-Kommissionen, Ursula von der Leyen. I den fælles erklæring fra topmødet ser begge parter "med tilfredshed på de fremskridt, som USA og EU har gjort i retning af, at yderligere EU-medlemsstater opfylder de krav, der er nødvendige for visumfri indrejse i USA, og agter at fortsætte vores dialog om visumfrie rejser".

Trepartsmøde (juni 2021): Der blev afholdt et trepartsvideomøde om visumgensidighed den 9.-10. juni 2021. Her mødtes repræsentanter fra USA, Kommissionen og de berørte medlemsstater, dvs. Bulgarien, Kroatien, Cypern og Rumænien. Deltagerne drøftede fremskridtene med hensyn til udestående sikkerhedskrav i USA's visumfritagelsesprogram og med hensyn til visumafslagsprocenter. På dette møde understregede alle parter deres tilsagn om et aktivt engagement for at opnå gensidighed med hensyn til visumfritagelse.

Med hensyn til sikkerhedskravene var der på trepartsmødet endnu en runde af drøftelser om de skræddersyede arbejdsplaner, som de amerikanske myndigheder havde forelagt hver af de berørte medlemsstater. Alle medlemsstater kunne vise yderligere fremskridt på en række arbejdsområder. Ikke desto mindre er der stadig nogle mere overordnede spørgsmål, der skal behandles yderligere. De amerikanske myndigheder påpegede endnu en gang, at der var behov for, at hver af de berørte medlemsstater i forskelligt omfang forbedrede integriteten af de nationale pasudstedelsessystemer. Områder af særlig betydning omfattede følgende: eksistensen af investorordninger, der giver mulighed for hurtigere at opnå statsborgerskab, tilfælde af svig på paskontorerne, forskellige problemer med biometrisk forvaltning og tilfælde af korruption i den offentlige sektor.

Som led i trepartsmødet gav Kommissionens tjenestegrene en præsentation af Schengenevalueringsmekanismen med henblik på at gøre de amerikanske myndigheder opmærksomme på eksistensen af EU-regler og kontrolmekanismer på dette område. Det var også en anledning til at besvare spørgsmålet om, hvorvidt en medlemsstat anvender Schengenreglerne fuldt ud, og hvorfor Schengenevalueringerne bør holdes adskilt fra drøftelserne om visumgensidighed.

Mødet mundede ud i et tilsagn fra alle berørte medlemsstater om, at de ville arbejde videre med de foranstaltninger, der foreslås i arbejdsplanerne. USA gav tilsagn om at forfine de respektive arbejdsplaner i lyset af de foranstaltninger, der allerede var truffet, i det omfang det var nødvendigt.

Kontakterne på højt plan fortsatte med kommissær Ylva Johanssons besøg i Washington D.C. den 27. august 2021 og den 2. september 2021, hvor der blev afholdt en række møder, navnlig med ministeren for Department of Homeland Security, Alejandro Mayorkas, og med understatssekretær for civil sikkerhed, demokrati og menneskerettigheder i udenrigsministeriet, Uzra Zeya. På møderne blev behovet for at opnå fuld visumgensidighed gentaget, og der blev gjort status over fremskridt.

Møde mellem ministre for retlige og indre anliggender fra EU og USA (juni 2021): På mødet mellem ministre for retlige og indre anliggender fra EU og USA den 21.-22. juni 2021 i Lissabon i Portugal understregede både det portugisiske formandskab for Rådet for Den Europæiske Union og Kommissionen vigtigheden af at udvide USA's visumfritagelsesprogram til at omfatte alle EU-medlemsstater. Der blev peget på de fremskridt, der var opnået, og det blev understreget, at det fortsat er en politisk prioritet for begge parter at sikre visumfritagelse for de resterende medlemsstater. I den fælles erklæring fra ministermødet, hedder det, at "USA og Den Europæiske Union hilste de fremskridt velkommen, som de fire EU-medlemsstater, der endnu ikke er blevet medtaget i visumfritagelsesprogrammet, har gjort, og gentog deres vilje til at fortsætte de igangværende bestræbelser inden for rammerne af trepartsprocessen og de bilaterale drøftelser". Desuden rejste næstformand Margaritis Schinas og kommissær Ylva Johansson også spørgsmålet på de bilaterale møder med ministeren for Department of Homeland Security, Alejandro Mayorkas, der fandt sted i tilknytning til ministermødet.

Trepartsmøde (december 2021): En anden runde trepartsmøder fandt sted den 8. december via videokonference med deltagelse af repræsentanter fra USA, Kommissionen og de berørte medlemsstater. Kroatien, som efter sin medtagelse i visumfritagelsesprogrammet var blevet opfordret til at dele ud af sine erfaringer, understregede navnlig nytten af de skræddersyede arbejdsplaner, som de amerikanske myndigheder har forelagt som køreplan for de fremskridt, der skal opnås. Med hensyn til de udestående sikkerhedskrav i USA's visumfritagelsesprogram kunne de resterende tre medlemsstater alle vise yderligere fremskridt på en række arbejdsområder fra deres respektive arbejdsplaner. Der var dog stadig nogle udestående mere overordnede spørgsmål. For at afspejle de fremskridt, der er gjort, opfordrede de amerikanske myndigheder de tre medlemsstater til at indsende ajourførte svar på det amerikanske spørgeskema, da dette vil gøre det muligt for USA at reevaluere arbejdsplanerne og udpege de områder, hvor der stadig er behov for fremskridt for at opfylde kravene i USA's visumfritagelsesprogram. Med hensyn til visumafslagsprocenterne har rejserestriktioner og lave udstedelsestal fortsat en negativ indvirkning på tallene.